Ylivieskan lauantai-iltaista kirkkopaloa epäillään tahallaan sytytetyksi.

Kiinniotettu on myöntänyt sytyttäneensä kirkon palamaan. Mikko Vuorio

Vanhempi konstaapeli Mikko Vuorio Oulun poliisista sanoi illalla, että tapahtumapaikan läheisyydestä on otettu kiinni yksi "kantasuomalainen mies" ja tätä epäillään törkeästä tuhotyöstä.

Myöhemmin poliisi vahvisti Ylelle, että kiinniotettu on Ylivieskasta kotoisin oleva 1980-luvulla syntynyt mies.

– Kiinniotettu mies on poliisin alustavissa puhutteluissa myöntänyt teon, myöntänyt sytyttäneensä kirkon palamaan.

Oulun poliisilaitos ei tutkinnallisista syistä kommentoi toistaiseksi tekotapaa eikä teon mahdollista motiivia.

"Sisälle ei ollut asiaa"

Ylivieskan kirkko on tuhoutunut tulipalossa täysin, sanoo päivystävä palomestari Harri Pyyhtiä.

Kirkko on tuhoutunut täysin. Sammuttelemme palavaa rauniota. Harri Pyyhtiä

– Tällä hetkellä olemme jälkisammutusvaiheessa, kirkko on tuhoutunut täysin. Sammuttelemme palavaa kirkon rauniota.

Pelastuslaitos sai tiedon tapahtuneesta illalla puoli kahdeksan jälkeen. Pyyhtiä toteaa, että tapauksesta tuli ensin automaattinen palohälytys ja sen jälkeen useita soittoja silminnäkijöiltä.

– Itse olin pian kohteessa. Heti alkuvaiheessa todettiin, että palo on erittäin voimakas eikä sisälle ole mitään asiaa.

– Koko ajan on keskitytty ulkoa sammuttamiseen ja palon rajoittamiseen, hän kertaa tapahtumia.

Pyyhtiän mukaan palo ei ole vaatinut henkilövahinkoja eli kirkossa ei ollut yleisötapahtumaa tapahtumahetkellä. Kirkossa oli määrä järjestää pääsiäisyön messu iltayhdeltätoista.

Vieressä terveyskeskus ja vuodeosasto

Pyyhtiä arvioi, että jälkisammutustyöt kestävät pitkälle sunnuntaiyöhön. Hänen mukaansa lähialueen asukkaita on pyydetty sulkemaan ilmastointi ja ikkunat ja pysymään sisätiloissa.

Kirkon vieressä sijaitsevat Ylivieskan terveyskeskus ja vuodeosasto. Sairaanhoitaja Anna-Kaisa Niemi Ylivieskan terveyskeskuksesta sanoi illalla, ettei potilaita tarvinnut evakuoida tulipalon vuoksi.

Niemi kertoi, että palopaikalle oli kerääntynyt runsaasti ihmisiä.